Papersnake/gushiwen huggingface dataset:
僧熊画布袋赞
张侃（宋代）

弄尽精神真捏怪，横拖拄杖街头卖。忽然两步走归来，四大不收图睡快。
忆秦娥 扫采湘墓
赵我佩（清代）

东风急。白杨枝上啼鹃泣。啼鹃泣。淡烟疏雨，梨花寒食。

墓门春草年年碧。斜阳惯作伤心色。伤心色。盈盈倩女，离魂难觅。
隐几赠客
白居易（唐代）

宦情本淡薄，年貌又老丑。
紫绶与金章，于予亦何有。
有时独隐几，嗒然无所偶。
卧枕一卷书，起尝一杯酒。
书将引昏睡，酒用扶衰朽。
客到忽已酣，脱巾坐搔首。
疏顽倚老病，容恕惭交友。
忽思庄生言，亦拟鞭其后。
鸢飞鱼跃亭与寿卿小酌 其三
庄昶（明代）

万事随天作，生涯半耳聋。满斟今日酒，閒与寿卿同。

潦倒三杯后，氤氲半醉中。夕阳花万朵，扶下小西峰。
开凿大庾岭路序
张九龄（唐代）

先天二载，龙集癸丑，我皇帝御宇之明年也。理内及外，穷幽极远，日月普烛，舟车运行，无不求其所宁、易其所弊者也。初岭东废路，人苦峻极。行径夤缘，数里重林之表；飞梁嶫嵥，千丈层崖之半。颠跻用惕，渐绝其袁故以载则曾不容轨，以运则负之以背。而海外诸国， 日以通商，齿革羽毛之殷，鱼盐蜃蛤之利，上足以备府库之用，下足以赡江淮之求；而越人绵力薄材，夫负妻戴，劳亦久矣。不虞一朝而见恤者也。不有圣政，其何以臻兹乎！

开元四载，冬十有一月，俾使臣左拾遗内供奉张九龄，饮冰载怀，执艺是度，缘磴道，披灌丛，相其山谷之宜，革其坂险之故。岁已农隙，人斯子来，役匪逾时，成者不日，则已坦坦而方五轨，阗阗而走四通，转输以之化劳，高深为之失险。于是乎鐻耳贯胸之类，殊琛绝责之人，有宿有息，如京如坻；宋与夫越裳白雉之时，尉佗翠鸟之献，语重九译，数上千双，若斯而已哉！

凡趣徒役者聚而议曰：虎始者功百而变常，乐成者利十而易业；一隅何幸，二者尽就！况启而未通，通而未有斯事之盛。皆我国家玄泽寝远，绝垠胥洎；古所不载，宁可默而无述也?盍刊石立纪，以贻来裔，是以追之琢之，树之不朽。
送陈养晦谒阆风舒先生四首 其一
戴表元（宋代）

嚼雪餐冰二十年，空山日月自风烟。从君识尽搜诗法，不透芗岩不是仙。
杂诗四十首 其三十五
刘基（明代）

郭南有穷夫，黄发对老妻。见人抱儿女，仰面看天啼。

郭北有宕子，鲜服明春闺。累累倚门亲，疏茹乏盐醯。

盛年异欣戚，薄暮空噬脐。达生贵知命，胡为苦悲悽。

咬咬水中凫，谷谷墙下鸡。良无返哺望，乳抱何栖栖。

瞑目思此理，惆怅中自迷。
夏日闲居作四声诗寄袭美。平去声
陆龟蒙（唐代）

新开窗犹偏，自种蕙未遍。书签风摇闻，钓榭雾破见。

耕耘闲之资，啸咏性最便。希夷全天真，讵要问贵贱。
送灵一上人
陈羽（唐代）

十年劳远别，一笑喜相逢。又上青山去，青山千万重。
夏旱四首
刘克庄（宋代）

吾闻曲礼当凶岁，诸大夫安敢食粱。
婢臛香芹羹过美，水车声畔不能尝。
送羊振文先辈往桂阳归觐
陆龟蒙（唐代）

风雅先生去一麾，过庭才子趣归期。让王门外开帆叶，

义帝城归望戟支。郢路渐寒飘雪远，湘波初暖涨云迟。

灵均精魄如能问，又得千年贾傅词。
谢林吾滨先生过访
张天赋（明代）

謦欬深承洗渴尘，草堂秋色满庭新。八闽声价如山重，万古斯庭一脉亲。

天地纲常归范冶，蛟龙云雨起江滨。怀君几夜神交处，纸帐梅花入梦频。
遣兴次韵和晁应之四首
张耒（宋代）

老去诗书倦讨论，一樽相对尚殷勤。
锻炉放荡狂中散，书阁萧条老子云。
要路交亲嗟隔阔，他乡耆旧饱知闻。
衰知多病头风甚，解寄新文独有君。
友卿弟见和复赋二首 其二
葛胜仲（宋代）

门无杂客往仍还，趺坐澄心定水寒。清净苦嫌千日酒，萧閒惟水一铢檀。

眼中金屑全无用，髻里明珠得自看。作止更能除任灭，已无禅病自轻安。
题耕乐轩卷
陈枨（明代）

溪田无旱涝，里居复亢爽。耕作勤朝昏，耨耘辞卤莽。

草丰牛犊肥，壤沃桑麻长。西城幸有秋，邻舍互来往。

卒岁既无虞，浊醪时共享。怡然农圃谈，閒即成幽赏。

悠悠天壤间，岂复惭俯仰。
题张光弼陈东之花大经状元友社遗音卷
张宁（明代）

楚云吴雨越江津，飘泊西湖十载春。谁说林逋巢阁外，梅花落尽更无人。
上卢使君
贯休（唐代）

一别旌旗已一年，二林真子劝安禅。常思双戟华堂里，

还似孤安峭壁前。步出林泉多吉梦，帆侵分野入祥烟。

自怜酷似随阳雁，霜打风飘到日边。
自净土步至功臣寺
苏轼（宋代）

落日岸葛巾，晚风吹羽扇。
松间野步稳，竹外飞桥转。
神功凿横野，岩石得巨片。
直渡千人沟，下有微流泫。
冈峦蔚回合，金碧烂明绚。
缅怀异姓王，负担此乡县。
长逢跨下辱，屡乞桑间饭。
谁谓山石顽，识此希世彦。
凛然英气逼，屹起犹耸战。
他年万骑归，文老恣欢宴。
锦绣被原野，金珠散贫贱。
窦融既入朝，吴芮空记面。
荣华坐销歇，阅世如邮传。
惟有长明灯，依然照深殿。
临江仙·冷红飘起桃花片
冯延巳（五代）

冷红飘起桃花片，青春意绪阑珊。画楼帘幕卷轻寒，酒馀人散去，独自倚阑干。
夕阳千里连芳草，萋萋愁煞王孙。徘徊飞尽碧天云，凤笙何处，明月照黄昏。
戊辰闰八月归临安观旧题脩竹黄杨丁香慨然有感复书三绝于后 其三
王十朋（宋代）

蕙兰憔悴菊萎秋，叶底藏春已数头。诗客不知花韵别，却言空结雨中愁。
村店
刘过（宋代）

溪边犹棹酒船回，冷水湾头雨意开。
一路有诗吟不稳，当初悔不共君来。
寄题程信叔朝散先坟思成堂归真亭二首 其二
郭祥正（宋代）

世泽从今远，音容杳莫期。桃源春去后，华表鹤归时。

月惨烟云晦，风生竹树悲。登亭还洒涕，千载景丰碑。
答书
宋祁（宋代）

答书牛马走，卜疏草茅人。
久谢轮囷器，羞言阿堵神。
触笼摧劲翮，喣沫瀑穷鳞。
尚欲求糟粕，心知老斲轮。
失调名
佚名（宋代）

休休得也□，云深处、高卧斜阳。
通真观
施枢（宋代）

不到凝安二十年，丹青一幅尚依然。
青牛已去仙踪远，却有山禽下玉田。
虞美人草
舒岳祥（宋代）

咸阳一火烧天红，重瞳将军帝业空。欲据彭城作盟主，汉王随手定关中。

垓下楚歌闻太晚，帐前惊起途已穷。当时楚士尽汉归，只有虞兮心不离。

悲歌泣下计何短，项王去后知属谁。世传姬死横中道，怨魄悲魂化青草。

年年摇曳舞春风，枝似柳条花似蓼。罗衣犹自作吴妆，也似美人颜色好。

有人传曲入丝桐，宛转吴音泣帐中。试将此曲花前奏，花能起舞腰肢弓。

但疑此事史无书，项王溃去姬何如。只应歌罢王自走，不为虞兮一回首。

死耶禽耶两不知，流传想像寄花枝。人生变化那可料，蜀王曾化为子规。

楚王剽悍骨肉叛，项伯私汉无亲臣。范增怒去黥布反，生死相随一妇人。

吕雉前曾入楚军，项羽还之亦有恩。虞死不怜王土葬，帝王岂为儿女仁。

道人能识此花名，老人为造花枝曲。我歌此曲花当舞，更使今人泪相续。
丹元子步天歌 其二 南方七宿
王希明（唐代）

鬼，四星册方似木匮。中央白者积尸气，鬼上四星是爟位。

天狗七星鬼下是，外厨六间柳是次。天社六个弧东倚，社东一星是天纪。
霜后纪园中草木十二绝
范成大（宋代）

牡丹初翦时，已具新花眼。
代谢不容发，笑杀铁门限。
哭兄
司马棫（宋代）

谁教作雁破群飞，一舸南游遂不归。乍见音容悲且喜，不知魂梦是邪非。

陟冈望远心犹在，携幼还家意已违。泪眼重寻丘壑去，可堪犹采故山薇。
遇顺风
袁说友（宋代）

天高江阔快飞篷，云去山移过眼中。
江上鼓鼙惊不断，连朝送我岳阳风。
蔡谟谏议大夫兼枢密使都督诸路军马户部尚书赐归田
赵佶（宋代）

独善传家久，功名冠世豪。平原滂雨泽，岭外息风涛。

缓拜恩笺盛，相传道义高。嗟予尘世隔，安得自陪叨。
台城路 和师言送春
袁易（元代）

落红填径东风恶，贪飞燕雏归晚。听雨楼低，留春地窄，谁念闲情消减。

天涯漫览。正鸥渚波宽，柳汀云黯。赖有遥峰，数尖遮断送愁眼。

年年春草又绿，看花人自老，遗恨天远。雁柱凝尘，鲛绡暗墨，青鬓吴霜轻点。

风流渐懒。但诗恼东阳，病添中散。院落无人，绣帘和絮卷。
夏日金陵制幕即事
王同祖（宋代）

入夏边烽渐报安，不妨拄笏共观山。
西风易把江涛涌，整暇规摹肯放闲。
稚存蒙特赦归寄示塞外诗册奉答
曾燠（清代）

圣主求言量独宏，谤书宣示举朝惊。竟将忠爱怜苏轼，不许公卿害贾生。

绝塞乌头三月白，归装驼背一编轻。旁观犹感君恩厚，何况亲为雪窖行。
登楼望郡中美人物之盛
宋祁（宋代）

晓色青烟万瓦间，飞谯极望尽通阛。
轮音闹过丛台市，岁计多于畏垒山。
猎路向寒鹰眼疾，戍亭无事犬声閒。
邑民讼息风谣乐，坐饫双鸡止厚颜。
山居阻雨
潘音（元代）

霏霏风雨暗郊原，有客含凄独掩门。山鬼啸云移峭壁，毒龙将海浸孤村。

愁来自洒青枫泪，战罢谁招绝漠魂。茧足空斋无一语，不因岑寂怨黄昏。
送人
萧立之（宋代）

扊扅咿哑语风竹，抱琴年少如红玉。湘山马背弓刀尘，三年归红门户俗。

爱君不肯憎家鸡，期君树立终嵬巍。媚渊润水发至宝，万里转轴辞门畿。

故山西风动禾黍，檠灯坐凉日卓午。而翁问我今行藏，一榻牛衣映秋雨。
诉衷情·出林杏子落金盘
周邦彦（宋代）

出林杏子落金盘。齿软怕尝酸。可惜半残青紫，犹印小唇丹。
南陌上，落花闲。雨斑斑。不言不语，一段伤春，都在眉间。
次韵欧阳叔向水中月
王庭圭（宋代）

月从海底转天心，影落长江海共深。倒卓玉轮窥白兔，平看波面拥黄金。

魄随秋水流无尽，光射寒潭晓未沈。此月已曾经照古，又观古月照如今。
归云祠
杜符卿（宋代）

寂照三乘法，冥通万佛心。传灯光祖印，演教茂禅林。

莲座华成雨，云庵施侧金。因怀会稽绂，兰梵许登临。
骊宫悼往
陈襄（宋代）

凤辇情伤别，骊宫信不还。
雨铃悲蜀道，金钿杳蓬山。
玉笛凉州怨，梨园法部间。
西厢人未至，楼阁五云间。
左目痛六言九首
刘克庄（宋代）

诗到歌行尤妙，传与国语并行。
艰辛张籍病瞎，浮夸左丘失明。
和宋师出示所送李大著诗
项安世（宋代）

楼前人送四前旌，楼上诗添七字成。
蔽芾风中皆德意，黍苗雅里尽仁声。
请回南国条枚笔，归主中朝礼乐盟。
天上举安吾始乐，时哉王道正和平。
和赵宫管看梅三首
苏泂（宋代）

缚屋疏疏傍柳塘，诗肠浑不畏田荒。
今年天赐清修福，只晏梅花一味香。
和邑宰张元若酹月亭诗四首 其三
李吕（宋代）

古人有大志，闻鸡非恶声。信知酹月意，与此同条生。
卜算子（秋深）
赵长卿（宋代）

凉夜竹堂空，小睡匆匆醒。庭院无人月上阶，满地栏干影。

何处最知秋，风在梧桐井。夜半骖鸾弄玉笙，露湿衣裳冷。
抵永嘉题谢公岩
赵抃（宋代）

岭路与岩坰，池楼古郡城。千年温俗意，四榜谢公名。

寄傲留佳句，遗思出至诚。滔滔慎江水，东注等休声。
次韵侯思孺将至黄州见简
韩驹（宋代）

未用船头报水程，为君持酒打愁城。青山久负当年约，白发多从客路生。

点检转工新句法，揩磨难减旧风情。小留莫道无供给，一味东篱有落英。
和子瞻濠州七绝观鱼台
苏辙（宋代）

庄子谈空惠子听，郢人斤斧俟忘形。
莫嗟质丧无知者，对石何妨自说经。
樊榭以湖上春水船诗索和
全祖望（清代）

消受春风何处佳，澄湖一叶足浮家。薄寒因为添微雨，新涨多浮潴落花。

游女爱歌将进酒，词人遍唱浪淘沙。嘉名肇锡从诗老，不繫园吟好共夸。
月下笛 游圆证归夜饮青塘桥看月次燕孙
吴绮（清代）

谢氏诸昆，梁园胜侣，莺时俱集。花舆锦辔，踏遍春山晴碧。

问湖花、烟雨楼台，乱峰犹认南朝迹。正寻芳未倦，绿杨桥畔宝蟾初觌。

鹊炉拥道，看清光如水，水光还射。坐列氍歈，共把瑶觥欢吸。

笑庾公、楼上横床，爱子野风前弄笛。待归来、还怕杏园客散花叹息。
舍弟东还病中口占七言奉寄景仁彝唐公甫
刘敞（宋代）

眼暗头昏逾十旬，涔涔终岁发华新。幽如羑里迷天路，醉似中山与鬼邻。

闭阁却怜廷掾力，废书弥信道家淳。修门已后君无恙，试枉招魂慰满身。
偕任子田游东阿山中
王念孙（清代）

出郭眄遥岑，极目暧葱茜。局步陟崇冈，幽境齐所愿。

扪萝俯翳屏，披榛诧凌乱。触穴发殊响，心寂乃能辨。

林密天光微，径转石状变。落日映前峰，后顾采逾绚。

夕霭薄空翠，势与飞鸟散。缅想临淄侯，灵躅留山县。

彳亍寻旧溪，临风一长叹。
日重光
陈恭尹（清代）

日重光，奈何鸡方鸣。日重光，昨日之日，固当舍我而行。

日重光，懔乎若渊上之春冰。日重光，过中则昃西倾。

日重光，年在壮盛难恒。日重光，譬如大将，背水阵兵。

日重光，照是下土下氓。日重光，追膻逐臭如蝇。日重光，唯有达者成名。
归来馆成再用韵
方岳（宋代）

后门穿过荷葭坞，春草池塘一迳苔。
尽废秫田妨醉去，旋苫山馆号归来。
知无骨相取金印，莫与春秋著玉杯。
自有梅花可人意，南枝开了北枝开。
送湘阳熊判官孺登府罢归钟陵因寄呈江西裴中丞二十三兄
刘禹锡（唐代）

射策志未就，从事岁云除。箧留马卿赋，袖有刘弘书。

忽见夏木深，怅然忆吾庐。复持州民刺，归谒专城居。

君家诚易知，胜绝倾里闾。人言北郭生，门有卿相舆。

钟陵霭千里，带郭西江水。朱槛照河宫，旗亭绿云里。

前年初缺守，慎简由宸扆。临轩弄郡章，得人方付此。

是时左冯翊，天下第一理。贵臣持牙璋，优诏发青纸。

迎风奸吏免，先令疲人喜。何武劾腐儒，陈蕃礼高士。

昔升君子堂，腰下绶犹黄。汾阴有宝气，赤堇多奇铓。

束简下曲台，佩鞬来历阳。绮筵陪一笑，兰室袭馀芳。

风水忽异势，江湖遂相忘。因君倘借问，为话老沧浪。
乐游园歌
杜甫（唐代）

乐游古园崒森爽，烟绵碧草萋萋长。
公子华筵势最高，秦川对酒平如掌。
长生木瓢示真率，更调鞍马狂欢赏。
青春波浪芙蓉园，白日雷霆夹城仗。
阊阖晴开詄荡荡，曲江翠幕排银牓。
拂水低徊舞袖翻，缘云清切歌声上。
却忆年年人醉时，只今未醉已先悲。
数茎白发那抛得？百罚深杯亦不辞。
圣朝亦知贱士丑，一物自荷皇天慈。
此身饮罢无归处，独立苍茫自咏诗。
偕陈处士宿桓山禅室次韵
王恭（明代）

探幽识灵境，习静爱古刹。林风落昙花，山翠湿衣葛。

心空惬道腴，神清悟禅悦。高兴殊未穷，残钟下微月。
即事
徐侨（宋代）

白墁蠲败壁，墨烬沃尘楹。
瓦阙删茅补，墙穿埏土平。
竹栽檐外个，花植盎中茎。
次第成吾趣，婆娑乐此生。
上元夫人
李白（唐代）

上元谁夫人？偏得王母娇。
嵯峨三角髻，馀发散垂腰。
裘披青毛锦，身著赤霜袍。
手提嬴女儿，闲与凤吹箫。
眉语两自笑，忽然随风飘。
偈公六十五首
释咸杰（宋代）

二千年前旧公案，今日拈来重剖判。
任是铁眼与铜晴，也须更入红炉煅。
昼寝
刘兼（唐代）

花落青苔锦数重，书淫不觉避春慵。恣情枕上飞庄蝶，

任尔云间骋陆龙。玉液未能消气魄，牙签方可涤昏蒙。

起来已被诗魔引，窗外寒敲翠竹风。
重阳日使者持诏用韵柬石末公
刘基（明代）

中元悲断羲和报，九日欢迎诏使来。紫禁羽林分垒壁，清秋辰极照中台。

愿从黄石明三略，莫使诗人赋七哀。蚁垤牛涔休沸荡，泰山乔岳甚崔嵬。
洞宫夕（一作华阳观）
陆龟蒙（唐代）

月午山空桂花落，华阳道士云衣薄。

石坛香散步虚声，杉云清泠滴栖鹤。
望晼
王安石（宋代）

亘天青郁郁，千峰互崷崒。放马倚长崖，烟云争吐没。

远疑嵩华低，近岂潜衡匹。奚为鲜眺览，过者辄仓卒。

吾将凌其巅，震荡睨溟渤。旁行告予言，世孰于此忽。

邃深不可俯，储藏尽妖物。踊跃狼虎群，蜿蜒蛇虺窟。

惜哉危绝山，岁久沉汨没。谁将除茀涂，万里游人出。
舟行杂咏 其一
顾奎光（清代）

山中多赤杨，江上多丹枫。爱其摇落晚，秋尽犹青葱。

岂系雨露偏，正恃坚贞功。处瘠苦外癯，閟塞乃内充。

所以延年者，常栖岩壑中。
减字木兰花
庄焘（清代）

薄寒透帐。晓雨声声来枕上。纤草含春。荒甃颓垣到处生。

落花无语。飞入池塘和泪去。杨柳丝柔。懒尽东风不送愁。
分得无题
陈起（宋代）

露杯云馆昔相留，解佩人归暗绿洲。
八斗才高空赋洛，九层台迥易悲秋。
定知玉凤人吹怨，还念金龟婿远游。
屏曲鸳鸯三十六，夜凉谁与结绸缪。
晓自宦者门入院马上口占
宋褧（元代）

缭垣齐拱禁门高，别院斜连御水遥。芳草有情生广掖，垂杨无力倚危桥。

承宣白面风标俊，入内华裾意气骄。么么词臣不通籍，却疑宫阙在璇霄。
清河夜泊
刘文炤（清代）

孤舟离绪又清明，一挂蒲帆千里程。去住向谁商出处，飘零到里负生平。

云连海气天无色，风鼓河流夜有声。袱被春寒眠不稳，凄然双泪落三更。
赠林蓬山别驾一首
吴子光（清代）

风骨都忘吏折腰，鸿泥踪迹倍魂消。因缘旧證三生石，车笠新联八拜交。

片语性情通缟纻，中年丝竹奏箫韶。他乡明月重圆夜，照见臣心水一条。
送李子威赴国子监时康鲁瞻亦除监司业
成廷圭（元代）

曾占龙头第一名，先生元是监诸生。楼船近向淮南发，驿骑虚从颍上迎。

宣室几年无贾谊，谏垣今日有阳城。同寅更得同年者，同振斯文答圣明。
莼菜 其四
徐桂（明代）

谁握冰丝摘露丛，水晶帘展玉璁珑。鱼须细细龙油滑，道是鲛人织锦宫。
祭杨盈川文
宋之问（唐代）

维大周某年月日，西河宋某，谨以清酌脯羞之奠，敬祭于杨子之灵曰：自古皆死，不朽者文！北河流液，西岳吐云，叶神通契，降精于君。伏道孔门，游刃诸子，精微博识，黄中通理。属词比事，宗经匠史，玉璞金浑，风摇云起。闻人之善，若在诸已；受人之恩，许之以死。惟子坚刚，气陵秋霜，行不苟合，言不苟忘。大君有命，征子文房，馀亦叨忝，随君颉颃。同趋北禁，并拜东堂，志事俱得，形骸两忘。载罹寒暑，贫病洛阳，裘马同弊，老幼均粮。自君出宰，南浮江海，馀尝苦饥，今日犹在。之子妙年，香名早传，从来金马，夙昔崇贤。门庭若市，翰墨如泉，千载之后，闻而凛然。死而不亡，问馀何伤？伤予命薄，益友零落。生平之言，幽显相托，痛君不嗣，匪我孤诺。君有兄弟，同心异体，陟冈增哀，归葬以礼。旅榇飘零，于洛之汀，我之怀矣，感叹入冥。见子之弟，类子之形，悼往心绝，慰存涕盈。古人有言，一死一生，昔子往矣，追送倾城，今子来也，迺知交情。惟郭是戚，有崔不易，来哭来祭，哀文在席。帷席可依，冰雪四满，家人哀哀，宾径微断。今我伤悲，情勤昔时，子文子翰，我缄我持，子宅子兆，我营我思。子有神鉴，我言不欺；我有絮酒，子其歆之。我亦引满，傥昭神期，魂兮归来，闻馀此词。
二月望日三七侄移庖于休休堂约四老人为送春
吴芾（宋代）

光阴过眼似奔轮，谁保生前梦幻身。
四老共成三百岁，一时已胜万千人。
得閒对酒须拼醉，乘健看花莫厌频。
勿谓病多衰已甚，尚堪开口送残春。
贺新郎·本意
邹韬（清代）

春去江南陌。昼沉沉、紫樱已熟，绿阴如滴。南国相思红豆子，一树珊瑚初实。

羡仙偶、彭郎比翼。同调求凰已如愿，会真真、屏启芙蓉碧。

双照处，谐琴瑟。

妆成却怪脂痕湿。对菱花、朝霞浅映，输卿颜色。天上兰香本情种，暗递芳情脉脉。

证旧约、前生应识。玉佩瑶簪今都在，画双蛾、好借凌云笔。

年少乐，君须惜。
早梅芳
吴洪（明代）

柳将眠，桃欲笑，又是清明到。玉河冰泮，无数金鱼弄池藻。

联车河壁软，并马丝鞭袅。喜凤城丽景，游览趁春晓。

望瀛洲，纷翠葆，花满琼华岛。玉睷西去，金碧觚棱耸云表。

散衙常过午，下直须归早。更相期，提壶同藉草。
南柯子 示众
郝大通（金朝）

地肺重阳子，昆嵛太古仙。二人结约未生前。托居凡世，飞下大罗天。

共阐玄元教，行藏度有缘。奈何不悟似流泉。别后相逢，再约一千年。
送邱仲深至葫芦口占
邢宥（明代）

与君相送到葫芦，酒在葫芦不用沽。共饮一杯辞别去，君行西出故人无。
山居杂咏为顾玄言赋十八首 其十五 啸林
欧大任（明代）

先生久不言，空有鸾凤音。求之千载上，抱膝知此心。
吴江道中
杨冠卿（宋代）

坏郭郊丘里，长桥烟浪间。
幽花经雨润，独鸟受风还。
春水围丛薄，晴云吐乱山。
莫将吴越恨，添入二毛斑。
次杨监簿上陈守赈灾韵
姚勉（宋代）

稻田棋局分郊区，人烟尽障联城隅。

新秧入夏种俱了，一色秀城连天铺。年丰正为忧国愿，雨霪忽动民愁吁。

浪浪竹瓦日鸣瀑，烂烂苔砌长跳珠。江流入市舞篙楫，野潦断路迷樵苏。

孤树空留白屋少，平地欲缩青天舒。犬鸡登檐叫云雾，蛟鼍上岸疑江湖。

使君视民容有蹙，忧且萧墙非颛臾。家没半扉蛙上灶，食不一粟糟为餔。

鹑衣鹄形避沦没，槁项髫额相携扶。下车以来宣德意，但有宽政无急符。

溺饥沓至盖由己，食必稷奏土禹敷。故侯遗我四百万，指此亟作民良图。

馈无所处不受是，君子货取安可乎。分甘固欲买不语，沟清那肯同渠污。

一朝尽散色不靳，可使被泽遗匹夫。钱从民来复还民，涂血不用子母蚨。

坐令雁泽得复集，岂但鱼沫聊相濡。四旬奚堪水五至，十室不忍烟九无。

只求编氓易菜色，宁计私橐如匏虚。方今污吏争侵渔，溪壑不厌求赢馀。

官钱花破入私帑，期限火急催民输。贪者尽笑公迂儒，安得天下皆公迂。
安分歌
白玉蟾（宋代）

神仙底事君知否，君若知兮求不苟。
先且回头自揣量，须量瞒心方开口。
神仙有术非不传，也要侬家有夙缘。
若也人人皆会得，天机容易向人言。
学道学仙须笃志，时然一念无疑意。
如是操心无始终，又道辨金将火试。
你们心地荆棘多，善根才发便成魔。
若能先合神仙意，已分无时也奈何。
心地不明言行恶，做出事来须是错。
自家无取他无求，思量何似当初莫。
恁地思量本故然，且教自己故心坚。
君看古今得事者，一片灵台必不然。
未见志人须愿见，逢着人时心百变。
何缘传授有易难，自是玄门未历炼。
问你如何不料量，自家穷达任穹苍。
但且奈心依本分，人言有麝自然香。
玉蟾本是山林客，寻个好心人难得。
于今且趁草鞋壮，脸似桃红眼正黑。
玉蟾你也好獃头，何似拂袖归去休。
有可度人施设处，便还钟吕逞风流。
无人知，独自去，白云千里不回顾。
依前守取三脚铛，且把清风明月煮。
禅人并化主写真求赞
释正觉（宋代）

山寒带雪痕，春信入华根。
造化岂无柄，区分自有门。
出出没没也，俱承之此恩。
月出书馆
黄庚（元代）

出色青边屋，幽深称隐居。
瓶梅香笔砚，窗雪冷琴书。
壁有先贤像，门无俗客车。
代耕惟舌在，何必耦长沮。
偈十三首
释法泰（宋代）

达得人空法空，未称祖师家风。
体得全用全照，亦非衲僧要妙。
直须打破牢关，识取向上一窍。
古镜
李群玉（唐代）

明月何处来，朦胧在人境。得非轩辕作，妙绝世莫并。

瑶匣开旭日，白电走孤影。泓澄一尺天，彻底寒霜景。

冰辉凛毛发，使我肝胆冷。忽惊行深幽，面落九秋井。

云天入掌握，爽朗神魂净。不必负局仙，金沙发光炯。

阴沉蓄灵怪，可与天地永。恐为悲龙吟，飞去在俄顷。
和方机宜
陈宓（宋代）

绝顶樵翁总是仙，花红草绿自年年。
琼楼玉宇成虚诞，盘石长松足醉眠。
小窦偏能施雨泽，深崖常恐出云烟。
游人合作宿山计，家在孤城返照边。
癸丑劝耕净居
陈造（宋代）

十五里近车不驱，净居之役良舒徐。
愁霖鼓寒妒春事，倏喜淡舒行云衢。
涉患知乐闻自古，积忙得闲聊慰予。
崇堂修庑般礴久。宠眉鲐背纷前趋。
为催酒炙劳苦罢，细问里闾愁叹无。
怡然离席手加额，共说温饱沾妻孥。
频年丰登岂偶尔，圣恩及物天地俱。
卑官政拙民未厌，辇输肩负怜朱愚。
饼果在袖笑在颊，闯门稚子争携扶。
我亦僧饭对两雏，未刀清坐留斯须。
炉香翻频茗事竟，殿影已噎东廊隅。
复捻吟髭度盘纡，人声鸟语乐有馀。
次韵李正与张温夫
郑侠（宋代）

年来年去一衰翁，几不能言但守中。
每叹善交如管鲍，那知所得并轲雄。
直教颜巷人难处，秖原融尊酒不空。
自古英贤有穷达，谁能朋友谢磨砻。
邵中立六香吟屋歌
萧立之（宋代）

百原山头鹤不归，远孙流落沧江湄。深衣大带冠嵬巍，劲气崷崒崆峒低。

平生不俯俗子首，食箪悬墙歌吾伊。莳香环屋供吟弄，冷石幽云选春梦。

吞腥逐臭暍黄尘，笑杀世人无鼻孔。濂溪爱莲陶爱菊，和靖梅花子猷竹。

楚骚兰桂有不同，昔所难并今所足。问君是中有何好，君言妙处难为道。

四时风味一家春，八窗玲珑三径晓。金精故山深冥冥，芝田朮圃无人耕。

几时脱我马口衔，与君煎茶祇愁□。老天忌君取数多，皑霜涂屋冰塞河。

竹门肩舆不得施，闭户且赋疏影横斜诗。
次韵方允迪秘监会稽相遇怀吴兴旧游二首 其一
刘一止（宋代）

故山畴昔奉英游，老去功名失路头。江海一官如许冷，田园三载不知秋。

谢公塘外千峰紫，何楷庐边一径幽。心折少陵存殁句，恨无酒力破劳愁。
礼四祖大医禅师塔
释正觉（宋代）

祖道已传，黄梅妙龄。
幻泡忽灭，白净无形。
真相堂堂照膏火，教音默默鸣风铃。
老松挂月寒方夜，冻鹤巢云梦未醒。
用陈和你太博韵题江州高远亭四首
袁说友（宋代）

久说匡庐喜暂经，遐观但觉眼青青。
倚栏万事双颓鬓，抚掌千年一古亭。
珠玉名章方竞赋，江山喜色已先形。
我来落笔真如且，撩得诗狂不为醒。
枕上偶得数语呈林子长
虞俦（宋代）

碧梧翠竹日相高，怀想家山魂梦劳。
钟鼎故知非我事，箕裘犹梦冀儿曹。
眼中谁是真犀角，池上君今有凤毛。
直探牛心屠狯耳，能安贫贱乃英豪。
苏子平汪履道试李潘墨
释德洪（宋代）

南阳国师古禅伯，玉殿以棋聊戏客。客虽四海棋绝伦，我解两奁俱用黑。

侍臣大惊帝微笑，客亦袖手吁莫测。黑中优劣自能分，正似苏汪今试墨。

老潘气韵凌阿宽，二李不平有矜色。坐令好事旁舍郎，瞠视无言受巾帼。

我非南阳不能辨，以手扪头空叹息。径当相携诣瞽叟，夜半一辨须明白。
春日寄怀 其二
郑如英（明代）

月露西轩夜色阑，孤衾不耐五更寒。君情莫作花稍露，才对朝曦湿便乾。
龙州韦郎中先梦六赤，后因打叶子以诗上
李洞（唐代）

红蜡香烟扑画楹，梅花落尽庾楼清。光辉圆魄衔山冷，

彩镂方牙着腕轻。宝帖牵来狮子镇，金盆引出凤凰倾。

微黄喜兆庄周梦，六赤重新掷印成。
余干县道中口占
叶名澧（清代）

绿树萧疏古渡头，人家几处映沙流。炎风六月余千驿，一带蝉声送客舟。
参政大资毗陵张公挽诗十首 其七
周麟之（宋代）

四老延清会，连年乐故乡。誉腾花萼集，光动德星堂。

今独三荆茂，居然一鉴亡。庆流知有在，兰玉蔼遗芳。
和路朝奉退居
徐积（宋代）

彼美东南隽，尧时作外臣。有何归去物，全得老来身。

一节都无变，平生总是真。勇于罗守退，甘似庾郎贫。

士望今谁耦，儒林旧绝伦。其心醇是本，以德厚为珍。

避盗抽园笋，容奴取库银。时情付流水，外物尽浮云。

久矣谋閒坐，谁乎愿要津。书藏万卷好，诗换一筒新。

聚道为家法，分粮恤外姻。清风还楚部，馀惠在江民。

藉草宜兰佩，穿松称鹿巾。鲙材须活鲤，羹剂要香莼。

日暖花村路，风温荇浦春。耽吟白居士，沈醉李仙人。

骥凤鸣来久，驹雏教已驯。义终光国史，名自压朝绅。

顾我愚而陋，烦公爱以仁。深恩无报处，北望正劳神。
子玉以诗见邀，同刁丈游金山
苏轼（宋代）

君年甲子未相逢，难向人前说老翁。更有方瞳八十一，奋衣矍铄走山中。
夏日杂题
陆游（宋代）

一叶两叶病木霣，一点两点疏萤流。
水底星河秋脉脉，发根风露夜飕飕。
穆君以近诗刻石并刻余诗寄谢
王世贞（明代）

隐豹斓斑不掩姿，环台琬琰有新辞。共传邺下韩陵石，全压江东幼妇碑。

倚玉久应惭我秽，漱珠时复露君奇。怪来天际漳河色，忽有双虹映日垂。
直钩和韵
徐俨夫（宋代）

一曲湖边一钓矶，桃花风定柳绵飞。
渔人岂识濠梁趣，只解沙头尽醉归。
雨中过汜水关入巩县
刘攽（宋代）

泥涂出关恶，风雨过云寒。悬水馀百仞，层峰知几盘。

攀跻头目眩，揭厉衣裳单。稍出万山外，始知人世宽。
荠
徐似道（宋代）

萋萋墙根荠，采掇盈一襜。
破白半浮糁，杀青微下盐。
长贫欢亦苦，积悟觉尤甘。
缅想拔蔡者，吾今已伤廉。
句
吕颐浩（唐代）

草履便将为幸舄。
减字木兰花 其二 咏梅
廖行之（宋代）

应是南枝向暖。那更青春未晚。竹外见红腮，芳意与香撩乱。

肠断。肠断。无奈东风独占。
过柳州紫云洞有怀吴司寇东湖
张希载（明代）

几树梅花间本樨，东湖流泽满轮蹄。细听多少行人语，谩把甘裳作品题。
观江上人壁许道宁画寒林
司马光（宋代）

昔曾驱瘦马，冲雪过荣阳。
不悟当时景，萧然在此堂。
同王稚川晏叔原饭寂照房
黄庭坚（宋代）

高人住宝坊，重客款斋房。市声犹在耳，静虚生白光。

幽子遗淡墨，窗间见潇湘。蒹葭落凫雁，秋色媚横塘。

博山沈水烟，淡与人意长。自携鹰爪芽，来试鱼眼汤。

寒浴得温湢，体净意凯康。盘餐取近市，厌饫谢膻羊。

裂饼羞豚脍，包鱼芰荷香。平生所怀人，忽言共榻床。

常恐风雨散，千里郁相望。斯游岂易得，渊对妙濠梁。

雅雅王稚川，易亲复难忘。晏子与人交，风义盛激昂。

两公盛才力，宫锦丽文章。鄙夫得秀句，成诵更怀藏。
雨后公超谷北原眺望寄高拾遗
独孤及（唐代）

崖口雨足收，清光洗高天。虹蜺敛残霭，山水含碧鲜。

远空霞破露月轮，薄云片片成鱼鳞。五陵如荠渭如带，

目极千里关山春。朝来爽气未易说，画取花峰赠远人。
六祖传付偈颂 其八 初祖
黄裳（宋代）

参禅须向坐禅人，本末相通可了真。二念回机都扫尽，乾坤犹在一微尘。
醉（断酒二年，偶复一醉，为此壬申季夏十七
祝允明（明代）

醉来中岁里，那复有童心。
只觉忘人我，何为更古今。
山河秋兀兀，星露夜愔愔。
惆怅惟陶阮，悬知磊磈襟。
隔浦莲近拍 其三 为梦庵寿
高观国（宋代）

夜来曾跨青虬，海风袅袅吹襟袖。蓬莱误入，群仙争问，刘郎安否。玉麈冰壶，日庭星角，孕成奇秀。看丹分宝鼎，箓传秘箧，闻重寄、长生酒。
归梦惊回晓漏。正长庚、辉躔南斗。祥开华旦，菊香秋杪，枨黄霜后。笔扫龙蛇，句裁螭锦，俊才谁右。看功勋绣衮，家声再振，数千龄寿。
淩云行
张商英（宋代）

麻姑何代仙，南城有遗坛。双练飞绝巘，天风逼人寒。

枯螺抱怪飞，几见海水乾。清都在何许，烟雾不可干。

宫阙镂白玉，辎軿驾朱鸾。念非粗浊质，可以超云端。

冲虚尽尘滓，变化生羽翰。悠悠戚施子，汲汲营餔餐。

颀然硕且大，躯干压马鞍。奉养恐不至，齿发忽已残。

呼吸一时绝，枯骸积巑岏。膝行望碧落，霄露零衣冠。

愿闻道之妙，不用掷米丹。人间宁足乐，弃去夫何难。
次韵叔父台源歌
黄庭坚（宋代）

吾家叔度天与闲，晚喜著书如漆园。
台平旧基水发源，但闻淙淙下林峦。
一朝斩木见万象，吞若云梦胸中宽。
漱涤泥沙出山骨，混沌凿窍物状完。
茶甘酒美汲双井，鱼肥稻香派百泉。
暑风披襟著菡萏，夜月洗耳听潺湲。
时从甥侄置樽俎，此地端正朝诸山。
除书谤书两不到，紫烟白云深锁关。
乡人讼争请来决，到门怀惭相与还。
呼儿理琴荡俗气，果在巢由季孟间。
和祁惟学秋怀作柬林廷光年兄
李学曾（清代）

閒书咄咄叹休休，一度西风一度愁。四壁蛩声寒夜杵，千山雁影夕阳楼。

俄惊岁序过强半，却忆韶华去不留。谁道多情惟宋玉，閒来我亦赋悲秋。
武夷九曲棹歌
留元刚（宋代）

二曲崚嶒三石峰，当时秦女采芙蓉。
至今汤沐临清泚，不作巫阳十二重。
和翁子雅
陈宓（宋代）

函丈论文仆屡更，夜深相对眼偏青。
曾无取次人敲户，只有殷勤月到庭。
次韵郭伟节段廷 其二
王庭圭（宋代）

邂逅江楼初识面，骑驴冲雪耸诗肩。谈倾坐客人如玉，蘋满汀洲水拍天。

君欲摩霄登兔窟，我方载月上渔船。夜郎千古穷愁地，窜逐曾留李谪仙。
道间示德甫德称
陆九龄（宋代）

天地中间本自宽，何须特地起无端。
更宜顿扫从前事，相与携筇一笑欢。
跋仰老小画二轴
曹勋（宋代）

蟾影寒升白玉京，浩然天地一壶冰。
瘦筇肯倚琼田立，应念瑶台十二层。
被檄再至扬州制司驿亭有题诗讥予和事不成者云来往二年无一事青山也解笑行人因为解嘲
王渥（金朝）

二年奔走道途间，知被青山笑往还。只向江南南岸老，行人应更笑青山。
鹊桥仙·朱门列戟
佚名（宋代）

朱门列戟。华堂鼎食。那更康强八十。渭川遇主恰年同，怎得似、累朝良弼。冬殷仲律。六蓂飞日。一点星辉南极。祝公经济出调元，遍寰宇、同跻寿域。
湘中忆归
刘长卿（唐代）

终日空理棹，经年犹别家。顷来行已远，弥觉天无涯。

白云意自深，沧海梦难隔。迢递万里帆，飘飖一行客。

独怜西江外，远寄风波里。平湖流楚天，孤雁渡湘水。

湘流澹澹空愁予，猿啼啾啾满南楚。扁舟泊处闻此声，

江客相看泪如雨。
御街行·别东山
贺铸（宋代）

松门石路秋风扫。似不许、飞尘到。双携纤手别烟萝，红粉清泉相照。几声歌管，正须陶写，翻作伤心调。
岩阴暝色归云悄。恨易失、千金笑。更逢何物可忘忧，为谢江南芳草。断桥孤驿，冷云黄叶，相见长安道。
题竹
方维则（清代）

小院何空寂，相依独此君。雪深愁易折，风急不堪闻。

白石移花影，青苔拥籀文。楼头残月上，空翠落纷纷。
兰陵王·卷珠箔
张元干（宋代）

卷珠箔，朝雨轻阴乍阁。阑干外、烟柳弄晴，芳草侵阶映红药。东风妒花恶，吹落梢头嫩萼。屏山掩、沉水倦熏，中酒心情怯杯勺。
寻思旧京洛，正年少疏狂，歌笑迷著。障泥油壁催梳掠，曾驰道同载，上林携手，灯夜初过早共约，又争信飘泊。
寂寞，念行乐。甚粉淡衣襟，音断弦索，琼枝璧月春如昨。怅别后华表，那回双鹤。相思除是，向醉里、暂忘却。
五月十九日大雨
刘基（明代）

风驱急雨洒高城，云压轻雷殷地声。
雨过不知龙去处，一池草色万蛙鸣。
昌甫示所藏淮海谪处州税官时诗草
韩淲（宋代）

雪云苔竹寒炉伴，细展横看淮海诗。静坐溪庵写经罢，鱼豚收税更何为。
品令
欧阳修（宋代）

渐素景。金风劲。早是凄凉孤冷。那堪闻、蛩吟穿金井。唤愁绪难整。

懊恼人人薄幸。负云期雨信。终日望伊来，无凭准。闷损我、也不定。
围炉
朱淑真（宋代）

昨夜霜风透胆寒，围炉漫意昔年欢。如今独坐无人说，拨闷惟凭酒力宽。
蝉
薛涛（唐代）

露涤清音远，风吹数叶齐。声声似相接，各在一枝栖。
亭台
秦韬玉（唐代）

雕楹累栋架崔嵬，院宇生烟次第开。为向西窗添月色，

岂辞南海取花栽。意将画地成幽沼，势拟驱山近小台。

清境渐深官转重，春时长是别人来。
留别西湖兼柬孔文谷万鹿园赵龙岩田豫阳童南衡诸君
周诗（明代）

淹薄武林游，重轮忽四望。兴谐谢客幽，迹类向长放。

崇岭遵逶纡，澄湖泛滉瀁。莲刹诣诸天，香台遍昭旷。

聊因杯度慈，一遣迷津妄。泉挹气冽清，洞历石攒障。

侧足凌层梯，迥与丹霞傍。烟绵百雉联，巀嶭两峰向。

晒越吴山巅，观涛海门上。衰莽吊遗墟，怀往情亦怆。

攀践匪一途，灵异信多状。景物无遁形，微尚自兹畅。

会心既以玄，感来宁弗亮。结侣得应刘，调逸每相抗。

倾座激悬河，芳飙企予仰。绸缪林中娱，万事等飘坱。

发咏互酬答，真赏繇郢唱。凄其徂岁阴，曰归介征榜。

踟蹰行复留，念此意弥广。断梗惜临流，抚膺吐深恨。
竹枝歌
孙嵩（宋代）

峡路阴阴无四时，寒云鸟道挂天危。
荒亭败驿此何处，望帝江山号子规。
见性堂
释心月（宋代）

髑髅沥尽眼头宽，炯炯圆明一颗寒。
莫怪年来昏怕甚，钟声却被鼓声瞒。
道傍松
熊皎（唐代）

偃盖当衢莫记年，独含苍翠鹤应怜。垂阴独向笙歌地，

有韵自成风雨天。尘□路岐分夜月，烧侵根脚起残烟。

论功只合行人赏，销得烦蒸古道边。
书院杂咏 石菖蒲
王十朋（宋代）

天上玉衡散，结根泉石间。要须生九节，长为驻红颜。
舟次严子陵濑 其五
黄裳（宋代）

已外世情来独立，何劳物色去相寻。太官食好还多累，一线金鳞岂有心。
碧玉千峰
方来（宋代）

堂堂紫阳翁，棠阴遍南国。
斯文天未丧，眉寿乃公锡。
四书回狂阑，剩得居闲力。
定作主林神，香骨化为碧。
题炭谷湫祠堂
韩愈（唐代）

万生都阳明，幽暗鬼所寰。嗟龙独何智，出入人鬼间。

不知谁为助，若执造化关。厌处平地水，巢居插天山。

列峰若攒指，石盂仰环环。巨灵高其捧，保此一掬悭。

森沈固含蓄，本以储阴奸。鱼鳖蒙拥护，群嬉傲天顽。

翾翾栖托禽，飞飞一何闲。祠堂像侔真，擢玉纡烟鬟。

群怪俨伺候，恩威在其颜。我来日正中，悚惕思先还。

寄立尺寸地，敢言来途艰。吁无吹毛刃，血此牛蹄殷。

至令乘水旱，鼓舞寡与鳏。林丛镇冥冥，穷年无由删。

妍英杂艳实，星琐黄朱斑。石级皆险滑，颠跻莫牵攀。

龙区雏众碎，付与宿已颁。弃去可奈何，吾其死茅菅。
送迟赴登封丞
苏辙（宋代）

昔我过嵩阳，秋高日重九。
晨邀同行客，共举登高酒。
藤鞋生胼胝，一览河山富。
封坛土消尽，中夜扪星斗。
下山双足废，欲上知难又。
回首烟云中，隐约见岩岫。
未老约来游，何意七十後。
吾儿性静默，丞邑山路口。
秋暑山尚烦，冬雪山方瘦。
春山利游观，安舆即迎父。
宗室公寿挽词二首
黄庭坚（宋代）

昔在熙宁日，葭莩接贵游。
题诗奉先寺，横笛宝津楼。
天网恢中夏，宾筵禁列侯。
但闻刘子政，头白更清修。
次花翁冬日三诗
杜范（宋代）

料理新阳在此朝，休文但觉带宽腰。
懒将漫刺巡门到，病怕时人举酒邀。
强裹青衫空自累，满簪白发不相饶。
冥心久矣随天付，九转还丹不用烧。
过铅山途中即景
林景清（明代）

疏篱茅屋傍青山，竹映梅花雪未残。安得吴绫裁八尺，倩人移入画图看。
海山亭观落日歌
顾我锜（清代）

羲和鞭日声隆隆，朱轮丹毂双碾空。涂穷猝入大瀛海，回光倒烛深潭龙。

海水忽涌沸，银涛如屋相撞舂。欲吞不吞吐不吐，但见万里熔红铜。

阳侯惊诧海若笑，幻出万象真无穷。夭矫一金蛇，独卧洪波中。

连蜷袅窕千万丈，小蛇蜿蜿来相从。熠然变火光，倾泻玻璃宫。

浮光照曜际穷发，馀光溢出难为容。飘飘海山亭，结拘当海冲。

我来露顶坐其上，放眼顿觉开心胸。霞收景灭忽不见，皎皎玉境升天东。
颂古三十一首
释梵琮（宋代）

臭口才开露贼身，看看平地惹埃尘。
傍观不解深藏舌，也作黏牙缀齿人。
赠苏道士
史弥宁（宋代）

一卷麻衣易洗心，弦琴山水是知音。
有时盘礴晴窗下，随手云烟喷晓林。
次韵周朝宗六月十日泛湖
周邦彦（宋代）

维舟瞰层波，末忍分练段。
人间好风味，鱼鸟同聚散。
儒生长窘束，书灯守幽幔。
逐乐嗟已迟，蚤还犹及半。
水调歌头 括韩文公送李愿归盘谷序
林正大（宋代）

太行有盘谷，隐者所翱翔，丈夫行世，磊磊落落信行藏。

遇则声名利泽，不遇采山钓水，何似两俱忘。谁解盘中趣，与酒为歌章。

问何如，盘之乐，乐无央。远驱虎豹，蛟龙于此亦潜藏。

盘土可耕可稼，盘水可沿可濯，饮食寿而康。膏车秣吾马，从子以徜徉。
暮春上塘道中
范成大（宋代）

店舍无烟野水寒，竞船人醉鼓阑珊。
石门柳绿清明市，洞口桃红上已山。
飞絮著人春共老，片云将梦晚俱还。
明朝遮日长安道，惭愧江湖钓手闲。
吕稚卿唐彦范并赋游西池亦成菲句
郑獬（宋代）

青翰龙舟云外横，黄金殿阁镜中明。
波光柳色恰相似，酒味人心俱有情。
醉洒珠玑留满纸，晚骑鸾凤下层城。
游人应解笑狂客，隔水映花闻语声。
偈颂二首
释齐已（宋代）

渐渐鸡皮鹤发，父少而子老。
看看行步躘蹱，疑杀木上座。
直饶金玉满堂，照顾白拈贼。
岂免衰残老病，正好著精彩。
任汝千般快乐，渠侬合自由。
无常终是到来，归堂吃茶去。
唯有径路修行，依旧打之绕。
但念阿弥陀佛，念得不济事。
园中草木二首 其一
孙觌（宋代）

葵花卧雨金杯覆，蕉叶攲风羽扇低。若信空华俱足幻，何妨伯厚载鸡栖。
绿绮七咏
曹勋（宋代）

炉薰一炷北窗虚，公干归来乐有余。
插架万签时讽味，孟光倚阮阅琴书。
渔父词
宋高宗（宋代）

莫莫朝朝冬复春，高车驷马趁朝身。
金拄屋，粟盈囷，那知江汉独醒人。
泪·锦字梭停掩
杨亿（宋代）

锦字梭停掩夜机，白头吟苦怨新知。
谁闻垅水回肠后，更听巴猿拭袂时。
汉殿微凉金屋闭，魏宫清晓玉壶欹。
多情不待悲秋气，只是伤春鬓已丝。
和刘月湖县尉
姚勉（宋代）

不见元城不泗州，令发愧汗直如流。
获瞻沂水春风点，说到濂溪太极周。
我岂能为前辈役，君真合向古人求。
考亭一派今寥落，还肯同登道阃不。
定寨望洋
黄骧云（清代）

此地当年旧战场，我来拾簇吊斜阳。城边饮马红毛井，港外飞潮黑水洋。

一自云屯盘铁瓮，遥连天堑固金汤。书生文弱关兵计，贤尹经纶说姓杨。
涧边
张嵲（宋代）

乔林近水叶阴阴，萦石溪流自浅深。
隔水群山森夏木，白云楼起媚遥岑。
拟寒山寺 其六十五
释怀深（宋代）

世人怕说死，说着死便讳。及期死到来，老眼先垂泪。

恋妻复恋妾，见神并见鬼。不入祖师门，痴迷直到底。
句
刘筠（宋代）

洛田荒二顷，楚浪涨三篙。
云岩竹源二禅俱与招客三月二十一日遂饭于竹
刘子翚（宋代）

云岩市声中，竹源山色处。
平生几两屐，惟乐取意去。
晨光霁老春，飞盖双溪路。
沙平水漫流，云散天全露。
逶迤经浅坂，窈窕穿崇树。
绿登方怒舒，红竟忽繁雨。
斯焉得小休，境熟来已屡。
徵君常主盟，呼吸名胜聚。
子休心铁石，太叔语韶濩。
鼎鼎吴刘陈，俱有不凡度。
余衰气不华，清遨惭辄与。
未渠推远之，政以枵然故。
九宾既云集，一士乃鸿翥。
毋多溷幽人，蔬茗烦草具。
丛谈杂庄谑，泛阅披黄素。
丰镌辨活笔，始画穷真数。
解衣半日许，万古回胸膆。
西窗引虚明，汛洒延晚步。
懒身厌依随，静若超羁驭。
博山真起予，浮烟一枝鹜。
初薰堂红梅 其一
卢襄（宋代）

河阳满县栽桃李，风过落花吹不起。潘郎远韵故不凡，为米折腰聊尔尔。
赵十生日作醮事
韩淲（宋代）

清飙吹尘玉溪烟，龙舟未收菖蒲天。城东宝香祈永年，振振公子陈醮筵。

雨零霞外来群仙，德我寿我明自然。宣简流芳正绵延，华裾织翠金丹圆。
贫女
王喦（清代）

难把菱花照素颜，试临春水插花看。

木兰船上游春子，笑把荆钗下远滩。
邗上闻莺
赵公豫（宋代）

邗堤芳草软如绵，夭桃媚柳何娟娟。朱栏绣阁依山巅，万仞娟娟直接天。

坐卧其中似画船，开帘俯视小百川。牙樯锦缆泊江边，红颜放棹来翩跹。

歌音缭绕落花前，倾耳听之清且圆。仓庚飞翮羽毛鲜，娇啼婉转极清妍。

高风盛德颂前贤，徘徊胜事堪流连。君不见吴歌楚舞变桑田，雄图霸业沉深渊，黄鹂睍睆迷村烟。
题赣州嘉济庙祈雨感应
孔平仲（宋代）

江东祷雨真灵迹，香火未收檐溜滴。城中到此夜五更，渡口归溜水三尺。

高田流满入低田，万耦齐耕破晓烟。但愿吾民得饱饭，年年岁岁是丰年。
余将赴琼陈受之解楚绶归移尊话别 其一
李之世（明代）

余浮溟海去，君挟楚云归。去住同为恋，行藏愿每违。

惊看时局异，转觉鬓毛非。况复凉飙至，萧萧满袷衣。
和林公岘乃之作
米芾（宋代）

皎皎中天月，团团径千里。震泽乃一水，所占已过二。

娑罗即岘乃，谬云形大地。地惟东吴偏，乃水古佳丽。

中有皎皎人，琼衣玉为饵。位维列仙长，学与千年对。

幽操人独处，迢迢愿招类。金飔带秋威，欻逐云樯至。

朝隮舆驭飙，暮返光浮袂。云盲有风驱，蟾餮有刀利。

亭亭太阴宫，无乃瞻星气。兴深夷险一，理洞轩裳伪。

纷纷夸俗劳，坦坦忘怀易。浩浩将我行，蠢蠢须公起。
寄剡中友人
马戴（唐代）

故人今在剡，秋草意如何。岭暮云霞杂，潮回岛屿多。

沃洲僧几访，天姥客谁过。岁晚偏相忆，风生隔楚波。
暮秋闻雁有怀
华岳（宋代）

西风吹起别离愁，满目凄凉不奈秋。
归雁不随残照落，却和柔橹过沧洲。
闻子规
黄景仁（清代）

声声血泪诉沈冤，啼起巴陵暮雨昏。
只解千山唤行客，谁知身是未归魂。
绮阁吟嘉州李使君命官妓段倩乞诗席上为赋
李新（宋代）

秋风瑟瑟吹帘旌，浪英碎玉秋渚平。
绮阁美人抱明月，坐洒银钩锥画雪。
神情何似卫夫人，小年学歌风挽云，
锦囊乞句苦不早，种树江南今亦老。
阁中璧月闲摇空，美人巧笑开芙蓉。
凌波莫背栏干立，郑帘但放余霞入。
茂陵白马何时归，江北枫花处处飞。
陋室诗
苏泂（宋代）

陋室行蜗子，良朋断马踪。
一官当面过，万事转头空。
故有诗驱疟，那无檄愈风。
丰年仍俭食，岁晚得途穷。
冬日峡中旅泊
刘言史（唐代）

霜月明明雪复残，孤舟夜泊使君滩。

一声钟出远山里，暗想雪窗僧起寒。
如梦令
晁补之（宋代）

往岁真源谪去。红泪扬州留住。饮罢一帆东去，去入楚江寒雨。无绪。无绪。今夜秦淮泊处。
赋得春风扇微和
豆卢荣（唐代）

春晴生缥缈，软吹和初遍。池影动渊沦，山容发葱蒨.

迟迟入绮阁，习习流芳甸。树杪飏莺啼，阶前落花片。

韶光恐闲放，旭日宜游宴。文客拂尘衣，仁风愿回扇。
赠别君英
舒岳祥（宋代）

相去十五里，不来几半年。
知君农事段，疏我话诗篇。
置石桐阴涧，开门海口天。
老人愁此别，把酒菊丛边。
次韵时叙赋乐先生新居
范成大（宋代）

愚士繁俗如囚奴，至人遗形与化俱。
纷纭觉梦不可辨，蘧蘧栩栩知谁欤？
百年如泡亦如电，刚欲铸铁充门枢。
列仙之臞堕山泽，一席三椽良有余。
平生嶔巇百战勇，顿挫久已归夷途。
光芒无用入诗句，青天白日轰雷车。
松煤茧纸妙挥扫，芸香锦囊深贮储。
紫露双瓶春夜醉，黄云一棱秋田租。
谁能抟扶北溟海，政尔归卧南阳庐。
鸿飞冥冥隔云雨，弋人可慕不可呼。
琅邪三十二咏 其九 班春亭
韦骧（宋代）

云木气氤氲，风光日日新。丰谣随五马，来此听班春。
上元设醮毕作长句
张孝祥（宋代）

绿简朱书自叩真，复炉香雾晚絪缊。雪花便作茶花白，春色还絪月色新。

江涨不忧堤万丈，年丰何啻粟千囷。微生只拟休官去，拜胙归来吉梦频。
和庚戌岁九月于西田穫早稻
黄淳耀（明代）

西郊青冥色，在此长林端。主人未梳头，先报竹平安。

风吹雨裛时，客来但遥观。独行篱落中，细斩恶竹还。

今年惊蛰早，笋萌破春寒。烹煎杂羹臛，馈饷周贫难。

我来吟空庭，高兴不可干。横空一缟鹤，识此清癯颜。

此君本萧萧，与世无相关。两袖清泠风，相对亦可叹。
和祖择之学士袁州庆丰堂十咏
陈诜（清代）

时丰公事少，笔砚任横斜。
环郭江山秀，人情等物华。
悼亡
毛直方（宋代）

从事龟山亦偶然，宁知长别恨终天。
当时去就商量错，不似牛衣十八年。
汪伯祖刲股救祖祖随苏不意越年身殒赋此以悼之
林熙春（明代）

少年头角正峥嵘，却把纲常双手擎。痛割一身惟报祖，须臾万死转更生。

始知天地犹堪吁，益觉参芩未足并。忽怪青云霾白昼，宁馨咄咄泪双横。
十七拍
文天祥（宋代）

江头宫殿锁千门，千家今有百家存。
面妆首饰杂啼痕，教我叹恨伤精魂。
自有两儿郎，忽在天一方。
胡尘暗天道路长，安得送我置汝傍。
又和孙太守琅山席上
韦骧（宋代）

薄雾轻笼晓日黄，攀从旌旆到禅坊。坐怜古木荣枯惯，仰笑秋云聚散忙。

酒约覆盆分甲乙，诗成击钵互宫商。兴酣犹恨严闉逼，少促归鞭趁月光。
相士
释如净（宋代）

月落沧溟夜渺漫，衲僧面目太寒酸。
拟将祸福轻偷眼，恶浪狂风衮乱山。
娄妃墓 其一
蒋本璋（清代）

纣用妇言亡，宁王竟反是。夜夜娄妃魂，哀哀怨江水。
谁园探梅
张家玉（明代）

罗浮村径一林霜，飞入君家白玉堂。向暖正逢长至日，窥帘犹报隔年芳。

檐间鸟入琼瑶动，席上风生笑语香。东阁诗成称绝唱，风流端不让何郎。
和任路分喜雨
吴芾（宋代）

一雨欢声已沸传，更观佳句倍欣然。
一时果遂为霖望，会见重书大有年。
秋日郊居
陆游（宋代）

秋日留连野老家，朱盘鮓脔粲如花。
已炊藟散真珠米，更点丁坑白雪茶。
满宫花 咏游春人
叶小鸾（明代）

日融和，花媚妩。粉蝶摇枝娇舞。轻风吹落小桃红，燕子衔归绣户。

草芊绵，人容与。共羡春光如许。紫骝金勒系垂杨，拾翠寻芳伴侣。
彭蠡阻风
黎廷瑞（宋代）

玄云如垒沙如箭，阳侯击鼓飞廉扇。
穹龟带甲鱼负剑，万怪腾空助龙战。
庐君玉立金芙蓉，笑我块坐如樊笼。
子胡不来此山中，与子跨鹤蓬莱宫。
江流茫茫去不息，嗟我棹往何终极。
灵君如愿倘可乞，但觅金丹生羽翼。
同迟赋千叶牡丹
苏辙（宋代）

未换中庭三尺土，漫种数丛千叶花。
造物不违遗老意，一枝颇叶洛人家。
名园不放寻芳客，陋巷希闻载酒车。
未忍画瓶修佛供，清樽酌尽试山茶。
元日于藩省祝贺述怀东徐少湖太史
王慎中（明代）

苍苍寒色满严城，霜露楼中刻漏清。烟杂燎光看晓浅，风摇烛影觉春生。

壮心已谢鹓鸿侣，病齿空馀狗马情。才薄本宜长远斥，问君何事厌承明。
次韵答和甫卢泉水三首
黄庭坚（宋代）

初侯不能六尺长，少日结交皆老苍。
势利不可更炎凉，解缨从我濯沧浪。
与君论心松柏香，何为独忆卢泉之上多绿杨，卢泉如练照秋阳，泉上之人犹谤伤。
此邦虽陋有佳士，勿厌风沙吹茫茫。
愿君不负上池水，囊中探丸起人死。
意行
陈必复（宋代）

简出少过从，前游仙梦中。
寒峰千岭碧，霜叶半林红。
霁表浮余景，明边落去鸿。
意行随所止，端未哭涂穷。
春望古意诗
萧子范（南北朝）

光景斜汉宫，横梁照采虹。春情寄柳色，鸟语出梅中。

氛氲门里思，逶迤水上风。落花徒入户，何解妾床空。
次韵审知遣兴
赵蕃（宋代）

沉绵既逾时，生死谁或访。
殷勤惠之书，畴昔固有望。
载观近赋诗，颇复献穷状。
功名岐则多，究竟策非上。
贾谊卒避灌，晁错终死盎。
孰愈安一区，随事享三当。
嗟我信畸人，逐食无定向。
转蓬真飘风，断绠遭逆浪。
悠悠任通塞，冉冉失少壮。
志愿老栖迟，耕宽筑夷旷。
厓山吊古 其二
潘豫之（明代）

驻跸当年帝子魂，鹃啼陵木不堪论。翠华影没馀云树，黑气烟沈向海门。

正笏朝衣谁劝讲，断维祭器竟先奔。只今独有厓前月，长照荒林怨断猿。
板桥晓别
李商隐（唐代）

回望高城落晓河，长亭窗户压微波。
水仙欲上鲤鱼去，一夜芙蓉红泪多。
次韵张才叔蔡天复詹持国二月一日同步城南
周行己（宋代）

人生本自得，苦为百虑疚。穷年灯火窗，郁没令人瘦。

方春万物灯，欣欣共晴昼。步履聊出郭，疏散忘隘陋。

当时二三子，来往心疏透。欢然共携手，住处同一簉。

弱柳分已绿，小桃红欲溜。细草软宜籍，急流清可漱。

杯倾野桥边，酒从村店售。脱帽看晴云，击木杂鸣咮。

或静欲寂默，或狂忽腾蹂。野老愕僵仆，村童怪惊走。

恐是天上仙，无乃人间秀。潇洒羲皇上，磊落汉庭右。

日暮欲返步，已行更引脰。此会得真率，他时涣邂逅。
满江红 哀江南
周季琬（清代）

舞罢歌沉，问多少，黄金轻掷。止遗得、荒烟数缕，斜阳半壁。

万壑哀声惊雁断，千家别泪如云湿。记南朝，铁锁旧横江，沈云黑。

著不得，东山屐。击不尽，中流楫。且息交闭户，狂吟岸帻。

几树啼乌南内冷，满城捣练西风急。对楼前，犹是去年山，伤情碧。
超禅师示众云见闻觉知只可一度
释德洪（宋代）

见闻觉知只一度，如刀斫水终不破。细寻痕迹了无有，谓无破处则不可。

譬如密室风寂然，谓风无有俱是过。以扇为风则动摇，风本不动汝会么。
和人赠别
李群玉（唐代）

嚬黛低红别怨多，深亭芳恨满横波。

声中唱出缠绵意，泪落灯前一曲歌。
曹仁宪谨荣寿
陈登岸（清代）

大德如公夙慎修，遥知岁寿享千秋。时周甲子心仍壮，宰在方隅政自优。

星映华堂比晋祝，天开海屋又添筹。要思群进长生曲，五载甘棠惠爱流。
赵提荆挽词
楼钥（宋代）

客授早登龙，襟期一笑同。
门清心似水，论正气如虹。
近问书犹湿，重来迹遂空。
无因送丹旐，老泪洒西风。
偶成
王鏊（明代）

一日日已去，一年年复来。来者如黄河之源滔滔而不竭，去者如长江之水滚滚而不回。

人生百年复何有，来者去者摧相仍。麒麟阁上几时画，蓬莱顶上何时登。

我闻九州之外有九州，又闻天上五城十二楼。安得挟彼安期羡门钟吕辈，乘风驭气同遨游。

下视人世如浮沤。
颂古三十二首
释明辩（宋代）

鹙子已圆无漏种，换却身形总不知。
通途一贯非他物，午夜胡僧步雪归。
七夕作
黎鶱（清代）

灯掩香云坠宝花，龙膏照影月笼纱。尊前便是明河路，一访支机又岁华。
风入松三首 其三
奕绘（清代）

万年甲子侍灯筵，正殿好泰天。九州清宴亲藩宴，梦依稀、玉盏金盘。

向晚西园烟火，来庭四海衣冠。

不才谢病已三年，老宿半凋残。逢人每问朝廷事，但传闻、不似从前。

搔首太平湖上，祧灯自理残编。
得魏子存舅氏蜀中书
曹鉴徵（清代）

西蜀东吴万里余，那堪薄宦久离居。舅甥忽忆三年别，乡国初离一纸书。

明月啼猿巫峡迥，秋风落木锦江虚。何缘得贳郫筒酒，将问云安丙穴鱼。
送留正知赣州
傅伯成（宋代）

尚书镇章江，慈母怀婴儿。
去年甫去郡，未觉棠阴移。
如何失调驭，众目惊睽睽。
诏书念前绩，趣志持州麾。
重临亦云宠，去后良多思。
续黄子温读陶渊明诗十首 其一
刘敞（宋代）

四海方荡潏，匡山得三隐。若人独秀士，逸响露深蕴。

江汉东南流，滔滔未之尽。
乾明节祝圣寿 其一
田锡（宋代）

百辟欢呼降诞辰，金樽献酒愿千春。延年不假丹砂效，亨寿全由圣德新。

古物进来兼药鼎，画图呈处有仙人。君恩若赏歌诗意，应念甘泉侍从臣。
和杨使君游赤松山
贯休（唐代）

为郡三星无一事，龚黄意外扳乔松。日边扬历不争路，

云外苔藓须留踪。溪月未落漏滴滴，隼旟已入山重重。

扪萝盖输山屐伴，驻旆不见朝霞浓。乳猿剧黠挂险树，

露木翠脆生诸峰。初平谢公道非远，黯然物外心相逢。

石羊依稀龁瑶草，桃花仿佛开仙宫。终当归补吾君衮，

好山好水那相容。
九江
许月卿六（宋代）

满目山川贤否异，对床风雨弟兄同。
九江莫作淮西看，记得九江元是东。
颂古二十一首
释鼎需（宋代）

畐塞虚空，不如不去。
前后际断，今亦无住。
倒骑佛殿出三门，却把三门挂露柱。
九月十七日闻斗六失陷、总戎殉节，感赋二十韵
陈肇兴（清代）

经年攻斗六，群盗莫如何。不料咽喉失，翻当士卒多。

元戎驰羽咽，万骑出诸罗。似鸟张双翼，如蜂萃一窠。

共誇声破竹，复值寇回戈。阵势排鹳鹤，粮车拥骆鸵。

几番传捷信，连日唱铙歌。岂意丧家狗，还成赴火蛾。

前驱方伐鼓，后队又鸣锣。攘攘黄巾著，纷纷白马过。

遂教千骑将，不敌众么么。大义期无忝，重围誓匪他。

五千争弃甲，三百莫徵禾。马革尸空裹，蛇矛手乱拖。

连朝翻地轴，此劫等天魔。虎豹韬徒握，鱼竿谶不讹。

悲号怜子女，毒螫遍关河。哭野家家祭，禳灾处处傩。

中原思李牧，故老望廉颇。未卜登坛者，何人是伏波！
立春内中帖子词 其六
刘才邵（宋代）

春归顿觉日华迟，乐事偏多属圣时。万寿声中觞酒满，年年岁岁拥春祺。
乡曲诸名宿不鄙老朽移樽见过风谊甚古语笑甚欢辄借昌黎人日城南诗韵少见谢意
牟巘（宋代）

人生贵合并，造物忌嘲弄。颇与同社阔，正坐两骭冻。

南城七日同，前事诸贤用。但愁茅屋陋，不足置宾从。

此会岂偶然，岁月日时共。四癸义可取，三壬老堪送。

况有蹇东阳，初不减潘葑。渴吻久已燥，乐饮宜一纵。

笑谈更温克，容与非倥偬。永言戢厚意，拜嘉敢不重。
将往滁城恋新竹，简崔都水示端
韦应物（唐代）

停车欲去绕丛竹，偏爱新筠十数竿。

莫遣儿童触琼粉，留待幽人回日看。
浪淘沙 芦花
杨涛（清代）

浑似雪漫漫，遥扑江干。赚他雁阵落无端。枫叶霜红相问好，画出秋寒。

深处粉云般。惯耐风湍。收纶时宿钓鱼船。只恐骚人头易白，冷眼愁看。
题梁秘阁玉堂何似亭
昏希逸（宋代）

放眼久知亭外景，连朝苦恨雨昏昏。红飘落桂浑如雪，青失平昏总是云。

与世相忘真有道，休官曾不待移文。玉堂天上空回首，白发追寻我愧君。
梅花六首 其四
陆游（宋代）

广寒宫中第一仙，情深不碍韵超然。劝君莫作儿女态，但向花前倾玉船。
春日书事呈历阳县苏仁仲八首
王之道（宋代）

篮舆兀醉出东门，赖有官舟为解纷。
流马木牛今已矣，其余儿辈说三分。
雨後田间杂纪五首
杨万里（宋代）

行到深村麦更深，放低小轿过桑阴。
再三传语春寒道，好为农家惜绿针。
和子瞻和陶渊明杂诗十一首
苏辙（宋代）

故山纵得归，无复昔遗老。
家风知在否，後生恐难保。
似闻老翁泉，曾作泥土燥。
穷冬忽涌溢，络绎瓶瓮早。
此翁终可信，明月耿怀抱。
从我先人游，安得不闻道。
观李伯时阳关图二首 其二
谢薖（宋代）

春草春波伤底事，青青柳色最消魂。龙眠自有离家恨，猊得阳关烟雨昏。
题鹿苑寺一击轩 其一
李正民（宋代）

本来无物可修治，一击当年何所知。拱手问师都不语，等閒拈起布毛吹。
过鄱阳湖
徐照（宋代）

港中分十字，蜀广亦通连。
四望空无地，孤舟若在天。
龙尊收巨浪，鸥少没苍烟。
未流皆惊畏，吾今已帖淆。
送僧入城
释重顯（宋代）

云笼碧嶂月笼台，此去城中早晚回。
不为拂光谒韩愈，问君何事出山来。
愿嚏
梅尧臣（宋代）

猛虎不独宿，鸳鸯不只栖。
虞舜游苍梧，帝子夜向潇湘啼。
时既禅禹妃亦老，老泪洒竹无高低。
流根及昏駮红藓，此情乃与天地齐。
我今斋寝泰坛下，侘傺愿嚏朱颜妻。
荆渚八月十五夜值雨寄同年李屿
郑谷（唐代）

共待辉光夜，翻成黯澹秋。正宜清路望，潜起滴阶愁。

棹倚袁宏渚，帘垂庾亮楼。桂无香实落，兰有露花休。

玉漏添萧索，金尊阻献酬。明年佳景在，相约向神州。
牵牛花
释永颐（宋代）

老梅枝上桂牵牛，引得青花上树冰。
秋圃日斜风露冷，倒垂长蔓拂鸣鸠。
送兄归洛使谒严司空
武元衡（唐代）

六岁蜀城守，千茎蓬鬓丝。忧心不自遣，骨肉又伤离。

楚峡饶云雨，巴江足梦思。殷勤孔北海，时节易流移。
春居杂兴
王禹偁（宋代）

一夜春雷百蛰空，山家篱落起蛇虫。
无端蚯蚓争头角，触破莓苔气似虹。
金吾名马歌
陈偕灿（清代）

霜蹄腾踏狮花鞚。天产神骏储神用。一朝事起奋奇功，功成死亦邱山重。

是时秋狝驻鸾舆，小丑仓卒窥皇都。行在肃静寒刁斗，羽书飞报执金吾。

金吾报国能忘身，马亦奋报金吾恩。白涧路百五十里，顷刻已达东华门。

蕉苻扫净渠魁缚，汗血桃花如雨落。地上麒麟死不僵，天边房驷寒侵角。

海内升平用武稀，酬恩已分终驰驱。奚官入告金吾吁，丹青曹霸能图之。

图成感慨系以诗，艺林属和纷离披。回忆寻常无事时，群马食粟同骖羁。

事穷见节身其危，不尔碌碌终无奇。马兮何幸为公知，功名麟阁长追随。

士死知己亦良幸，感激因公增涕洟。愿公爱士如爱马，毋令遭逢出马下。
鬓云松令 夏夜纳凉邀蕊渊同作
李佩金（清代）

竹庭幽，莲漏永。兰夜无聊，可奈愁人醒。几点荧光流曲径，细细荷风，卷碎玲珑景。

翠屏深，炉篆静。临月残妆，云匣开金镜。玉笛邻墙吹未稳，叶叶凉生，露下单衣冷。
除夕
葛起耕（宋代）

爆竹传声又岁除，流年不驻隙中驹。
屠苏未用斟春酒，馎饦先中促晓厨。
彩绚户庭更郁垒，欢传院落竞樗蒲。
老来乐事关心懒，吟对梅花撚断须。
冬夜宿演都院
葛密（宋代）

槭槭严风夕，烟含蕙炷清。
灯生花里艳，雨作雪时声。
旅梦回残角，吟怀绕废城。
寂然群动息，吾亦世纷平。
宿小粉村
杨万里（宋代）

暮宿溪边小粉村，一峰如笔正当门。
看来山色元无粉，拂杀浓蓝浅黛痕。
水调歌头（过凌云和张太博方）
魏了翁（宋代）

千古峨眉月，照我别离杯。故人中岁聚散，脉脉若为怀。醉帽三更风雨，别袂一帘山色，为放笑眉开。握手道旧故，抵掌论人才。

山中人，灶间婢，亦惊猜。江头新涨催发，欲去重裴回。世事丝丝满鬓，岁月匆匆上面，渴梦肺生埃。酒罢听客去，公亦赋归来。
再游仪真呈张使君
刘过（宋代）

江淮冠盖闹如林，求一己知何处寻。
风月欲谈嫌许事，山川不险似人心。
使君德量发天远，举子科名自陆沉。
秋气未悲先泪下，黄花虽好不曾簪。
升堂颂古五十二首 其十一
释怀深（宋代）

焦山旧日时，堂安百馀众。笊篱与木杓，如今不足用。

多谢诸禅与，各出一只手。南北与西东，面南看北斗。

厨中一个锅，煮粥又不多。若非宪上座，谁与奈尔何。

水陆会街坊，六与为总领。但看正二月，夜夜香花请。

二与同一心，打围要种菜。意在钁头边，两彩都一赛。

腊月冷如冰，众僧犹卧簟。二与去化席，姑苏也不远。

漆桶要打破，深禅却要光。但教无渗漏，得个也无妨。

镇州萝卜头，今年到处少。奇公去打钱，典座呵呵笑。

法真小比丘，去觅沩山牛。绳头须紧把，鼻孔要牢收。

迹在牛还在，无心终易求。要得十分好，更造一层楼。

更有一件事，不小亦不大。擘也擘不开，跣也跣下过。

常在动用中，未有与担荷。你若肯发心，我为你说破。
挽宋岩老参议
陈傅良（宋代）

少小修藏近市朝，亦非着意混渔樵。
不为御寇犹争席，好说渊明更折腰。
一饭重违凡子约，千金终却故人招。
送车几两交相唁，我独难忘最久要。
寄熙本明二首 其二
倪瓒（元代）

白首遥知得道馀，不闻诗思近何如。高斋夜雪同谁话？古木寒山独自居。

梦里只寻行去路，愁时聊读寄来书。夕阳溪上多飞鸟，若个能看影是虚。
尚书省门吟
祖咏（唐代）

落去他，两两三三戴帽子。

日暮祖侯吟一声，长安竹柏皆枯死。